
1. בפנינו תובענה שהגיש התובע, מר חיים אשכנזי, ביום 01.09.19 כנגד החלטת הנתבע לדחות תביעה לתשלום דמי פגיעה בגין תאונת עבודה. התובע עובד חברת חשמל בתור סגן מנהל עבודה בקבוצת רשת תת קרקעית, במועד שאובחן אירוע הלב. בתחילה, הצדדים נחלקו בשאלה העובדתית האם התרחשו שני האירועים שנטענו על ידי התובע, וככל שהתרחשו האם כל אחד מהם הוא אירוע "חריג" כנדרש בהגדרת "תאונה" לצורך קבלת תשלום בגין דמי פגיעה בגין תאונת עבודה. לאחר שהתקיים דיון הוכחות ביום 06.04.21 ניתנה החלטה (שפורסמה ביום 21.02.22 בטעות כפסק דין ותוקנה בהחלטה מיום 24.02.22) הדוחה את הטענות ביחס לאירוע הנטען הראשון מיום 28.03.18 (להלן: "האירוע הראשון"). לגבי האירוע השני מיום 03.04.18 (להלן: "האירוע השני" או "האירוע החריג") נקבע כי התובע הוכיח במאזן הסתברויות מספק כי אכן מדובר באירוע חריג לצורך מינוי מומחה רפואי. להלן בכל פעם שיוזכר אירוע חריג, הכוונה לאירוע מיום 03.04.18 שהוכר כאירוע חריג. 
העובדות הרלוונטיות שנקבעו לאירוע החריג מיום 03.04.18 
להלן פירוט העובדות שנקבעו (בהתאם להחלטה מיום 24.04.22 ומיום 25.07.23):

1. האירוע שנקבע כ"אירוע חריג", אירע ביום 3.4.18. התובע היה סגן מנהל עבודה, ומופקד על צוות מטעם חברת חשמל. עיקר תפקידו היה ניהול הצוות וכן קבלנים חיצוניים שהוזמנו לבצע עבודות. ביום האירוע החריג, ארעה תקלה בכבל חשמל שהיה חפור באדמה וזו שיבשה את אספקת החשמל לאזור בשכונת נווה יעקב. היה זה בבוקר חול המועד פסח וערב חג שני. התובע יצא עם צוות עובדיו ואלה תקנו את התקלה והחזירו את החשמל. הקבלנים החיצוניים לא הצליחו לכסות ולסגור את הבור (שנחפר לצורך גילוי הכבל החשמלי ולטיפול בו) בשל כך שהיה חסר חול וריצוף. לאחר תיקון החשמל שחרר התובע את צוות עובדיו ונשאר עם עובדי הקבלן, כדי להמתין לחול החסר שנועד כאמור לכסות את הבור שנחפר. בין התובע לבין עובדי הקבלן, פרץ ויכוח כבר בתחילת היום על רקע זה - שעובדי הקבלן לא הביאו איתם את הדרוש - את החול וזה "הרתיח אותי מהבוקר" (פרוט' עמ' 7 ש' 1-4). התובע עם עובדי הקבלן המתינו להבאת החול  במשך זמן רב, בשמש. התובע  הגיע לביתו בסופו של דבר רק בשעה 14:00. התובע תיאר מציאות של לחץ שהיתה – בעטיו של החג שעמדו בפתחו והצורך להחזיר את החשמל לשכונה. בשל הוויכוח עם הפועלים מהבוקר וההמתנה הארוכה מאוד להבאת החול, שהגיע  רק בשעה 13:00, לאחר שכבר שחרר את צוות עובדיו. 

2. גם העד מטעם הקבלן העיד כי התובע המתין לבדו יחד עם עובדי הקבלן לאספקת החול שהתעכבה כשעתיים. כן העיד מר מחארב כי - הוא עובד עם התובע אחת ל-4 חודשים לערך, וכי לא ראה את התובע מעולם מתעצבן למעט באותו מקרה (פרוט' עמ' 10 ש' 9-19). 

3. עדותו של התובע התיישבה והתאימה לעדויות האחרות שהיו, נמסרה בזמן אמת, ועשתה רושם מהימן. 

4. עולה מהמקובץ כי התובע שעיקר תפקידו היה ניהולי, עבד באותו יום בשמש במציאות של לחץ – להחזיר בהקדם את החשמל ערב החג לשכונה, והוא כעס על כך שלא הובא חול להשלים את המלאכה וזו התעכבה במשך למעלה משעתיים מעבר לדרוש, ולאחר ששחרר את עובדיו, ונותר במקום עם עובדי הקבלן, עימם היה לו ויכוח, ובמהלכו התרגז שלא כהרגלו. 

החלטה על מינוי מומחה בית משפט וההליך שהתקיים לאחר מינוי המומחה 

2. משלא הצליחו הצדדים להגיע להסכמות לאחר דיון ההוכחות שהתקיים בפנינו, הצדדים הגישו סיכומי טענותיהם. לאור המסקנות אליהן הגענו, ניתנה החלטה על מינוי מומחה רפואי – ד"ר הר זהב ידעאל (החלטה נפרדת על מינוי ביום 24.02.2022). המומחה התבקש במסגרת חוות דעתו לענות על השאלות שיפורטו להלן:

א.
מה הליקוי הרפואי שארע לתובע ביום 4.4.2018?
ב.
הניתן לקבוע האם הלחצים בחזה אותם חש התובע ביום 3.4.2018, בשעות הצהרים ובשעות שלאחר מכן, היו קשורים לליקוי הרפואי הנ"ל?

ג.
הקיים קשר סיבתי רפואי בין האירוע השני בעבודת התובע, המתואר לעיל – ויכוח סוער בין התובע לעובד קבלן שעבד עמו ביום 3.4.2018, שהתקיים לאחר שעות עבודה מרובות בשמש – לבין הליקוי הרפואי הנ"ל?

ד.
אם התשובה חיובית, דהיינו, ככל שקיים קשר סיבתי בין האירועים בעבודה לבין הופעת הליקוי הרפואי, מה היחס בין השפעת אירוע זה על הופעת הליקוי הרפואי לעומת השפעת מצבו הבריאותי הבסיסי של התובע, במועד בו התרחש האירוע הלבבי?

3. חוות דעתו של המומחה התקבלה ביום 23.03.22 (נושאת את התאריך 16.03.22). נזכיר כבר עתה כי חוות דעתו של המומחה דויקה לאחר מכן באמצעות שאלות הבהרה שנשלחו אל המומחה ותשובתיו לשאלות אלו:

באשר לשאלה א השיב המומחה בחווד דעתו:

"התובע אובחן כמי שלקה באוטם ללא עליית מקטע ST (NSTEMI).... כאמור, הפגימה הרפואית במקרה שלפנינו הינה אוטם ללא עליית מקטע ST, שביטויו תמונה קלינית אופיינית, ללא עליית מקטע ST באקג, עם עליה לא גובהה בטרופונין וב CPK, עם פגיעה קלה בלבד בהתכווצות שריר הלב, ובצנתור הודגמה היצרות קשה בעורק בהכלילי, אך לא חסימה מלאה של העורק. הסיבה להפיכת הרובד הטרשתי היציב ל"רובד מסובך" ובכך לגרום לאוטם בשריר הלב, תלויה בגורמים שונים, בהם מבנה הרובד הטרשתי, גורמי סיכון, וגורמים נוספים. בין גורמים אלו, מקובל להניח כי מצבי דחק גופני או נפשי, קיצוני וחריג עלולים לגרום לכך, וזאת באמצעות מנגנונים שונים, כגון הפרשת יתר של קטכולאמינים וחומרים נוספים, שינויים בלחץ הדם ובקצב הלב, שפעול טסיות הדם, פגיעה בתפקוד האנדותל, עווית של העורק הכלילי ועוד."

באשר לשאלה ב השיב המומחה:

"התובע החל לסבול מתעוקת חזה בשבוע שקדם לאשפוזו... הווה אומר, התובע החל לסבול מתעוקת חזה כשבוע לפני האירוע האמור בעבודתו, ובשל המשך תלונותיו פנה לחדר המיון, שם אובחן האוטם. במילים אחרות, התובע החל לסבול מתעוקת חזה חדשה, שעל פי ההגדרה הינה תעוקת חזה בלתי יציבה, אשר בשכיחות גבוהה, בהעדר טיפול הולם, תוביל לאוטם בשריר הלב. על כן, הלחצים בחזה אותם חש ביום 3.4.2018, כמו גם הכאבים בחזה שהיו בשבוע שקדם לכך, היו קשורים לליקוי הרפואי, דהיינו לאוטם בשריר הלב."  

במענה לשאלה ג השיב המומחה:

"על מנת לקבוע באם קיים קשר סיבתי בין האירוע בעבודת התובע ובין האירוע הלבבי בו לקה, על שלושה תנאים להתקיים. האחד, אירוע לבבי חד, כלומר אוטם שריר הלב, או הופעת תעוקה לא יציבה, השני, היות האירוע בעבודה כזה העונה להגדרה של "אירוע דחק קיצוני וחריג", והשלישי, סמיכות זמנים בין שניהם. התנאי הראשון מתקיים, שכן על פי סיכומי המחלה, התובע אושפז ב 4.4.2018 עקב אוטם לא חודר בשריר הלב... התנאי השני, קיומו של אירוע דחק קיצוני וחריג, הינו סובייקטיבי, שכן קשה לקבוע מה מידת הדחק בהעדר ממצאים אובייקטיבים לכך, שכן לא ניתן למדוד בעת האירוע שינויים בלחץ הדם או בדופק, וודאי לא ניתן למדוד את רמת הקטכולאמנים בדם, עיוות של העורק הכלילי או תפקוד האנדותל. מצבים זהים עשויים לגרום למצבי דחק שונים בין בני אדם שונים ולעיתים גם באותו אדם עצמו בנסיבות שונות. במחקרים השונים בהם מצאו קשר בין אירועי דחק חריגים ובים  אירועים קרדיאליים, אירועי הדחק כללו רעידות אדמה, ירי טילים או מצבי דחק בסדר גודל כזה. מאחר והקביעה הינה עובדתית ולא מדעית, על כב' בית הדין להגדירה, ובמידה וכב' בית הדין מגדיר את האירוע כדחק קיצוני וחריג כי אז התנאי השני מתקיים אף הוא. התנאי השלישי, של סמיכות הזמנים בין האירוע בעבודתו של התובע ובין האוטם בו לקה, אינו חד משמעי. אין ספק כי התובע סבל ממחלת לב טרשתית המתבטאת ביצירת רבדים טרשתיים בדפנות העורקים. היו לו גורמי הסיכון לכך, שכללו יתר לחץ דם, דיסליפידמיה סיפור משפחתי של אב שסבל ממחלה זו ועישון פעיל. יתרה מזו, בצנתור שבוצע תוארה מחלה כלילית משמעותית לפחות בשני עורקים ראשיים, כביטוי למחלה טרשתית מפושטת. כמתואר בסיכומי המחלה, התובע החל לסבול מתעוקת חזה שבוע לפני האירוע בעבודתו כביטוי לתעוקה בלתי יציבה, אשר אחת מהגדרותיה הינה תעוקת חזה חדשה... מצב זה, יכול לגרום בסבירות גבוהה, בהעדר טיפול הולם, לאוטם בשריר הלב, כפי שאירע במקרה שלפנינו, גם ללא אירוע דחק קיצוני וחריג שקדם לו. מאידך, יתכן ולאירוע הדחק החריג, תרומה כלשהי בהופעת האוטם במועד שאירע, ויתכן שאלמלא האירוע בעבודה מועד הופעתו היה שונה. על כן, בהנחה שהאירוע בעבודתו של התובע היה אירוע דחק קיצוני וחריג, ובידיעה שהסבירות להופעת האוטם במועד אירע, גם ללא האירוע בעבודתו, אינה מבוטלת, ניתן לומר כי קיים קשר חלקי בלבד בין שניהם. יתכן וללא טיפול הולם, האוטם היה מופיע במועד שאירע או בסמוך לו, גם ללא האירוע בעבודתו של התובע, ותרומת האירוע בעבודה לא הייתה גדולה יותר מהמהלך הטבעי של תעוקה בלתי יציבה המקדימה את האוטם. " (הדגשה –א.א)

באשר לשאלה ד השיב המומחה כי:

"כאמור, הסבירות להופעת האוטם במועד שאירע או סמוך לו, הינה גבוהה, בשל העובדה כי התובע החל לסבול מתעוקה לא יציבה שבוע לפני האירוע בעבודתו. מאידך, יתכן ולאירוע בעבודתו הייתה השפעה מסויימת על מועד הופעת האוטם, בכך שאלמלא אירוע זה הופעתו הייתה נדחית לזמן מה, או אף נמנעת. על כן, לדעתי, לאירוע בעבודה ולמצבו הבריאותי בשבוע שקדם לאוטם משקל דומה". 

4. חוות דעת המומחה הועברה לידיעת הצדדים בהחלטה מיום 30.03.22. התובע הגיש ביום 19.05.2022 בקשה להפנות למומחה שאלות הבהרה, והנתבע הגיש תגובתו לבקשה ביום 09.06.2022. ביום 28.02.22 ניתנה החלטה הדוחה את בקשת התובע להפנות את שאלות ההבהרה כפי שנוסחו, מאחר שבנוסח שהוגש לא היה כדי להבהיר את הנאמר בחוות הדעת של המומחה, אולם לאור ההלכה כי "דרך המלך" היא הגשת שאלות הבהרה למומחה (עב"ל (ארצי) 1085/02 המוסד לביטוח לאומי – חן (23.04.02), שמטרתן בין היתר, בחינת הנאמר בחוות דעת המומחה, והבהרת סוגיות ענייניות הדורשות הבהרה, הוצע לצדדים נוסח אותו סבר בית הדין שיש להעביר למומחה. נוסחן של השאלות המוצעות הינו בהתאם לנוסחן של שאלות ההבהרה שהופנו למומחה, על ידי בית הדין הארצי לעבודה בעב"ל (ארצי) 27849-09-13 המוסד לביטוח לאומי – ואנונו (30.03.15) (להלן: "הנוסח המוצע"), כפי שיוצג להלן:
4.1. האם  קיים קשר סיבתי לדעתך, ברמת הסתברות שעולה על 50%, בין האירוע החריג שארע בעבודה ביום 03.04.18, לבין אירוע הלב שאובחן ביום 04.04.18? איזו אפשרות סבירה יותר, האפשרות הראשונה – לפיה ישנו קשר סיבתי בין האירוע החריג לקרות אירוע הלב,  או האפשרות השנייה – לפיה לא מתקיים קשר סיבתי בין האירוע החריג לאירוע לב.   

4.2. ככל שתקבע כי האפשרות הראשונה סבירה יותר, האם יהיה זה סביר יותר להניח כי אוטם שריר הלב היה מתרחש במועד בו אירע, גם אם לא היה מתרחש האירוע החריג, או שמא לולא קרה האירוע החריג, היה מועד התרחשותו של אוטם שריר הלב נדחה למועד מאוחר יותר.

5. הנתבע הסכים לנוסח שאלות ההבהרה שהוצע לצדדים, והתובע ביקש לצרף לנוסח המוצע שאלה נוספת כפי שניסח בבקשתו. ביום 02.02.23 ניתנה החלטה הדוחה את בקשת התובע לצרף שאלה נוספת מהטעמים המפורטים בה, זאת לאחר עיון בתגובת הנתבע והתייחסות התובע לתגובת הנתבע. בהתאם להחלטה האחרונה ניתנה החלטה נפרדת ובה הועברו למומחה שאלות הבהרה נוספות בהתאם לנוסח המוצע. 
6. ביום 27.02.23 התקבלו תשובות המומחה לשאלות ההבהרה שהועברו אליו, וכך קבע המומחה:
"...על פי סיכום המחלה מבית החולים שערי צדק, התובע החל לסבול מתעוקת חזה כשבוע לפני האירוע בעבודתו, כנכתב בסיכום... הוא פנה לרופא המשפחה שהפנה אותו לברור באמצעות מיפוי לב, אך בשל התמדת כאביו הוא פנה למיון ב 4.4.2018 שם אובחן כסובל מאוטם בשריר הלב. אחת מההגדרות של תעוקת חזה בלתי יציבה, הינה תעוקת חזה חדשה, והמקרה שלפנינו עונה להגדרה זו. תעוקת חזה בלתי יציבה, על פי הקריטריונים המקובלים והמוכחים, מחייבת טיפול דחוף, הכולל צנתור ופתיחת העורק הנגוע הגורם לתסמונת זו. זה גם הנוהג המקובל במרבית המרכזים הרפואיים המטפלים בחולים אלו, שכן ללא טיפול דחוף זה הסיכוי לאוטם שריר הלב גבוה, ומטרת הטיפול למנוע זאת. למיטב ידיעתי, ולאחר סקירת הספרות הרפואית, אין מידע בו ניתן לכמת מספרים באחוזים, את שיעור הלוקים באוטם במקרים של תעוקת חזה בלתי יציבה שלא טופלו, אך קיימת הסכמה גורפת כי אחוז ניכר, אם לא רובם המכריע של חולים אלו ילקו באוטם בהעדר טיפול הולם. אומנם התובע חווה אירוע דחק חריג יום לפני שלקה באוטם, אשר יתכן ולו השפעה מסוימת על עיתוי וחומרת והאוטם, וכך גם נכתב בחוות דעתי, אך ההסתברות שהאוטם היה קורה במועד שאירע, או בסמוך לו גבוהה. על כן, למרות שתתכן תרומה מסויימת לאירוע החריג, מאחר וההסתברות להופעת האוטם במועד שאירע או בסמוך לו הינה גבוהה, לא ניתן לקבוע קשר סיבתי ברמת הסתברות שעולה על 50% בין האירוע החריג שאירע בעבודה ביום 3.4.18 לבין אירוע הלב שאובחן למחרת, וסביר להניח שמאחר והתובע לא זכה לטיפול הולם בעת שלקה בתעוקת חזה בלתי יציבה, האוטם היה קורה במועד שאירע לו או בסמוך לו, גם אלמלא האירוע בעבודה..."  [הדגשה- א.א].

7. ביחס לשאלות ההבהרה בנוסח המוצע שהועברו למומחה היו שתי שאלות סה"כ. המומחה הבהיר בהודעה שהתקבלה בבית הדין ביום 21.03.23 כי השיב גם על השאלה השנייה בפירוט במסגרת תשובתו מיום 20.02.23 (כלומר במסגרת תשובות ההבהרה שהתקבלו בבית הדין ביום 27.02.23).

8. לאור תשובות המומחה בהחלטה מיום 19.03.23 התבקש התובע להודיע עמדתו. חלף זאת הגיש התובע "בקשה לקביעת מסד עובדתי להתייחסות המומחה", זאת מאחר שלטענתו בהחלטה על מינוי מומחה שניתנה ביום 24.02.22 לא היה פירוט של המסד העובדתי. הנתבע בתגובה שהוגשה ביום 05.06.23 התנגד לבקשה האחרונה. לאחר עיון בבקשה, בתגובת הנתבע ובהתייחסות של התובע לתגובת הנתבע מיום 06.06.23, ניתנה החלטה ביום 25.07.23 לפיה יש להעביר למומחה את העובדות ביחס לאירוע החריג, שנשמטו בטעות מההחלטה שהועברה למומחה. בסעיף 8 להחלטה האחרונה הועברו עובדות המקרה אליהן התבקש המומחה להתייחס. ביום 28.08.23 התקבלה התייחסות המומחה (נושאת תאריך 09.08.23), ובה הפנה המומחה לחוות דעתו הראשונה שניתנה: 
"...חוות דעתי מיום 16.3.2022, המצורפת בזאת, מתייחסת לאירוע בעבודתו של התובע ביום 3.4.2018. כך גם תשובתי לשאלות ההבהרה מיום 20.2.2023, המתייחסות אף הם [צ"ל הן] לאירוע בעבודתו  ביום 3.4.2018. שאלת ההבהרה הנוכחית זהה לשאלות שהוצגו לי, אף היא מתייחסת לאירוע בעבודת התובע ב 3.4.2018. חוות דעתי המצורפת ושאלות ההבהרה הקודמות, עונות על כך". 
9. ביום 30.08.23 הגיש התובע "בקשה ליתן הוראות למומחה מטעם בית הדין" שם טען כי "המומחה באחרונה השיב, תוך שלא הבין את הוראות בית הדין. המומחה חזר והפנה לחוות דעתו (תוך שהתעלם לחלוטין מהעובדות שנקבעו)..." לחילופין ביקש התובע "להורות על החלפת המומחה אשר ייתן דעתו ביחס לעובדות שנקבעו...". הנתבע הגיש תגובתו ביום 24.10.23 במסגרתה התנגד לבקשת התובע מהטעמים המפורטים שם. ביום 26.12.23 ניתנה החלטה מפורטת הדוחה את בקשתו של התובע ובה צוין בין היתר כי יש לדחות את בקשת התובע שכן חוות דעתו האחרונה של המומחה, הוגשה בהתאם להחלטה מיום 25.07.23, כפי שעולה מחוות הדעת באופן ברור, כי המומחה בחוות דעתו האחרונה מציין את החלטת בית הדין, ומשיב על השאלות לאור האירוע החריג מיום 03.04.18 שפורט במסגרת אותה ההחלטה.  

כמו כן, נדחתה בקשתו של התובע שנתבקשה כלאחר יד להורות על החלפת מומחה. עוד נקבע בהחלטה זו כי לא נמצא שנפל פגם בחוות דעת המומחה, המצדיק החלפתו. 
10. ביום 18.02.23 חלף הגשת עמדתו של התובע לנוכח תשובותיו של המומחה, הוגשה בקשה להעברת שאלות הבהרה למומחה. ביום 12.03.24 התובע הגיש תגובתו לבקשה. ביום 21.05.24 ניתנה החלטה הדוחה את הבקשה להעברת שאלות ההבהרה למומחה, ובה נקבע בין היתר כי אין מקום להעברת שאלות הבהרה למומחה, הן מהטעמים שפירט הנתבע בתגובתו, והן מהתרשמות בית הדין כי נוסחן של שאלות ההבהרה, בשלב בו מצוי ההליך, ולאור ההחלטה הקודמת מיום 26.12.23, אין בהן כדי להבהיר את האמור בחוות דעת המומחה או בתשובות לשאלות ההבהרה. התובע התבקש להודיע את עמדתו, וביום 03.06.24 הודיע כי הוא עומד על תביעתו. לאור האמור ניתנה החלטה על הגשת סיכומים ביום 17.06.24. ביום 13.08.24 הוגשו סיכומי התובע, וביום 24.09.24 הוגשו סיכומי הנתבע. 
דיון והכרעה

11. אקדים אחרית דבר לראשיתו ואציין כי לאחר שעיינתי בכלל הראיות וטענות הצדדים, וכן בחוות דעת המומחה ובתשובותיו לשאלות ההבהרה שהוגשו לו, הגעתי למסקנה כי יש לאמץ את עמדת המומחה, ולדחות את התביעה כפי שיפורט לקמן. 

12. מחוות הדעת (שהובהרה ודויקה בהמשך באמצעות שאלות הבהרה) ותשובות ההבהרה של המומחה שמונה על ידי בית הדין,  עולה כי לדעתו יש קשר סיבתי ראשוני כלשהו בין האירוע החריג שאירע בעבודת של התובע לבין אירוע הלב שאובחן ביום למחרת. המומחה סבר שאירוע הלב היה מתרחש באותו מועד, או בסמוך לו, גם אלמלא האירוע החריג. דהיינו, וכנגד טענות התובע, יש לומר כי בין אם מתקיים קשר סיבתי העולה על 50% ובין אם לאו, קבע המומחה באופן ברור כי אירוע הלב היה מתרחש באותו מועד או בסמוך לו – ובכך הנתבע מרים את הנטל המוטל עליו. 
13. בסיכומיו (סעיף 11-13) מעלה התובע טענה באשר להתקיימות הקשר הסיבתי, ומפנה לחוות הדעת הראשונה של המומחה, שלמעשה ביקש התובע להעביר בגינה שאלות הבהרה למומחה, משזו לא הייתה בהירה מספיק לטענתו. שאלות הבהרה לפי נוסח מוצע של בית הדין אכן הועברו, חוות הדעת חודדה באמצעות שאלות ותשובות ההבהרה, ומשכך אין לקבל את ניסיונות התובע להסתמך על חלקים שלא היו מדויקים מספיק ושחודדו כאמור לאחר מכן. אף אם נקבל את טענותיו של התובע בעניין זה, עדיין מתקיים הסיפא של סעיף 83 לחוק הביטוח הלאומי [נוסח משולב], התשנ"ה-1995 (להלן: "חוק הביטוח הלאומי") ("תאונה שאירעה לעובד תוך כדי עבודה רואים אותה כתאונה שאירעה גם עקב העבודה, אם לא הוכח ההיפך; ואולם תאונה שאינה תוצאה של גורמים חיצוניים הנראים לעין, בין שאירעה לעובד ובין לעובד עצמאי, אין רואים אותה כתאונת עבודה אם הוכח כי השפעת העבודה על אירוע התאונה היתה פחותה הרבה מהשפעת גורמים אחרים"), ודי בכך – שכן בכך הנתבע הרים את הנטל המוטל עליו, אף לפי פסק דין עב"ל 25208-01-23 מסארווה- המוסד לביטוח לאומי (20.5.24) (להלן: "ענין מסארווה") שאוזכר על ידי התובע.
14.  התובע הפנה לענין מסארווה, וטען כי לא ניתן להתעלם מהקביעה של המומחה בחוות הדעת הראשונה בעניין עיתוי קרות אירוע הלב. בעניין זה ממשיך התובע ומפנה לעב"ל 27849-09-13 המוסד לביטוח לאומי- ואנונו (30.03.15) (להלן:"ענין ואנונו"). 
לשם הבהירות תובא להלן הפסקה הרלוונטית בענין מסארווה (פסקה 14):
"על יסוד האמור עד כה נקל להבין את העקרונות שנקבעו ביחס להכרה באירוע לב כפגיעה בעבודה בקשר עם דרישת המאמץ החריג – בין אם נפשי או גופני: ראשית, המנגנון הפיזיולוגי שתואר לעיל מחייב, מבחינה רפואית, סמיכות זמנים מסויימת (שלא כאן המקום לקבוע את גדריה) בין המאמץ החריג לבין יצירת קריש הדם וממנו לאירוע הלב, כדי שניתן יהיה לקבוע כי מתקיים בין השניים קשר סיבתי; שנית, לא די בהתרחשותו של אירוע הלב בזמן העבודה על מנת לקבוע כי מדובר בפגיעה בעבודה, אלא נדרש להוכיח שקדם לו מאמץ חריג עקב העבודה שהרי "אוטם שריר הלב אינו תאונה אלא חולי" (בג"ץ 6984/93 ווליניץ נ' בית הדין הארצי לעבודה, פ"ד מח(4)285, 292. פסקה 7). סמיכות הזמנים מהווה אפוא תנאי הכרחי אך לא מספיק; שלישית, אירוע לב אינו תוצאה של גורם חיצוני נראה לעין, אלא תוצאה של גורם פנימי (עליה בלחץ הדם, הפרשת אדרנלין, היווצרות קריש הדם). על כן לא חלה לגביו חזקת הסיבתיות הקבועה בסעיף 83 רישא לחוק, הקובע כי "תאונה שאירעה לעובד תוך כדי עבודה רואים אותה כתאונה שאירעה גם עקב העבודה, אם לא הוכח ההיפך; ואולם תאונה שאינה תוצאה של גורמים חיצוניים הנראים לעין, בין שאירעה לעובד ובין לעובד עצמאי, אין רואים אותה כתאונת עבודה אם הוכח כי השפעת העבודה על אירוע התאונה היתה פחותה הרבה מהשפעת גורמים אחרים." (בג"ץ 1619/91 זהר פרץ נ' המוסד לביטוח לאומי, פ"ד מו(3)386 (1992), 392, פסקה 12). יחד עם זאת חלה הסיפא של הסעיף, משמע – על המבוטח להוכיח במאזן ההסתברויות (מעל 50%) קיומו של קשר סיבתי בין המאמץ החריג לבין אירוע הלב, וככל שעשה כן יעבור הנטל אל המוסד להוכיח כי השפעת העבודה היתה פחותה הרבה מהשפעת גורמים אחרים וזאת באמצעות בחינת מידת ההשפעה של המאמץ החריג על עיתוי קרות אירוע הלב (עב"ל (ארצי) 27849-09-13 המוסד לביטוח לאומי - מרדכי ואנונו (30.3.2015). פסקה 26)" [ההדגשות במקור, א.א].
15. התובע מפנה לפסקה זו בעניין מסארווה וטוען בסיכומיו כי לפי פסק דין זה, שלבי הניתוח –"תחילה, קיומו של קשר סיבתי, שהינו הכרחי אך לא מספיק, ולאחריו מידת ההשפעה על עיתוי קרות האירוע הלבבי (שם בפסקה 14)". לדידו של התובע המומחה שגה שכן קודם לכן בחן את מבחן העיתוי והוא שהוביל למסקנה שנוגעת לקשר הסיבתי. בפסק הדין נקבע כי יש לבחון תחילה את שאלת סמיכות הזמנים בין המאמץ החריג, יצירת קריש הדם, וממנו אירוע הלב – כדי שניתן יהיה לקבוע קיומו של קשר סיבתי, שנית – נדרש להוכיח שקיים מאמץ חריג בעבודה, ושלישית – נקבע כי יש להוכיח במאזן הסתברויות של מעל 50% התקיימות קשר סיבתי בין מאמץ חריג לבין אירוע הלב. אם הצליח התובע להוכיח זאת, הנטל יעבור למוסד לביטוח לאומי להוכיח כי השפעת העבודה הייתה פחותה בהרבה מהשפעה של גורמים אחרים.

16. בענייננו, נקבע קיומו של אירוע חריג בסמיכות זמנים מסוימת לאירוע הלב. בכך נענו שני העקרונות הראשונים המתוארים בפסקה האמורה. יחד עם זאת כפי שמדגיש בית הדין, לא די בקיומו של אירוע לב ובסמיכות זמנים לאירוע החריג, אלא יש להצביע על קיומו של קשר סיבתי במאזן ההסתברויות. המומחה נשאל בהתאם לפסיקה בעניין ואנונו, קודם כל על שאלת הקשר הסיבתי ולאחר מכן על שאלת העיתוי, בשתי שאלות נפרדות. המומחה לא השיב לפי סעיפי השאלות אלא בפסקה אחת כוללת. המומחה מבהיר כי המענה לשאלה זו הוא בשלילה, ומשיב בד בבד משלא ניתן לומר שלולא האירוע החריג לא היה האוטם קורה במועד בו אירע - "אומנם התובע חווה אירוע דחק חריג יום לפני שלקה באוטם, אשר יתכן ולו השפעה מסוימת על עיתוי וחומרת והאוטם, וכך גם נכתב בחוות דעתי, אך ההסתברות שהאוטם היה קורה במועד שאירע, או בסמוך לו גבוהה (א.א). על כן, למרות שתתכן תרומה מסויימת לאירוע החריג, מאחר וההסתברות להופעת האוטם במועד שאירע או בסמוך לו הינה גבוהה, לא ניתן לקבוע קשר סיבתי ברמת הסתברות שעולה על 50% בין האירוע החריג שאירע בעבודה ביום 3.4.18 לבין אירוע הלב שאובחן למחרת, וסביר להניח שמאחר והתובע לא זכה לטיפול הולם בעת שלקה בתעוקת חזה בלתי יציבה, האוטם היה קורה במועד שאירע לו או בסמוך לו, גם אלמלא האירוע בעבודה."
17. מעיון בתשובת המומחה עולה כי הוא השיב על שתי השאלות שנשאל – שאלת הקשר הסיבתי ושאלת העיתוי. המומחה קבע כי יש "השפעה מסוימת על עיתוי וחומרת האוטם" כפי שנקבע בחוות הדעת הראשונית – ולמעשה בכך השיב בחיוב על השאלה בדבר קיומו של הקשר הסיבתי הראשוני במאזן ההסתברויות. לאחר מכן התייחס המומחה לשאלת העיתוי, שם קבע כי "האוטם היה קורה במועד שאירע לו או בסמוך לו, גם אלמלא האירוע בעבודה" לפיכך מצא המומחה כי אין קשר סיבתי ברמת הסתברות של מעל ל-50%. יוער כי בשלב העיתוי אין צורך לכמת לפי מאזן ההסתברויות, אלא כאמור בהלכת מסארווה, בשלב זה על הנתבע להרים את הנטל ולהראות כי העיתוי לא הושפע מהאירוע בעבודה וכך אכן עשה לאור תשובתו של המומחה בעניין. יפים לעניין זה הדברים שנאמרו בעב"ל 481/99 המל"ל – מיכלוביץ פד"ע לח 461, (פסק דין אליו הפנה הנתבע בסעיף 20 לסיכומיו), שם נקבע:
"בהשיבו לשאלת היחס על המומחה להתייחס לא לשאלת מידת החמרת המחלה הבסיסית עקב האירוע בעבודה, אלא להשפעתם היחסית של גורמי האוטם האחרים אל מול השפעת האירוע בעבודה על קרות האוטם בעת שהתרחש.
המבחן לפיו ראוי להשיב לשאלת היחס הינו מבחן סמיכות הזמנים, דהיינו הערכת המומחה את סבירות קרות האוטם אף ללא אירוע חריג בחיי העבודה, באותו פרק זמן בו הוא אירע למעשה. סמיכות זמנים כזו בין מועד הופעת האוטם למעשה למועד הופעתו המשוער ללא האירוע בעבודה מצביעה על כך כי מן הבחינה המשפטית הוכח שהשפעת האירוע בעבודה על קרות האוטם הייתה פחותה בהרבה מהשפעת גורמיו האחרים". 

18. לאור האמור, אין לקבל את טענת התובע כי בכך נפלה שגגה שיש לדחות בשלה את חוות דעת המומחה.
19. בסעיף 14 לסיכומי התובע, שב התובע על הטענה שטען קודם לכן בדבר מסד עובדתי חסר שעמד בפני המומחה, אלא שגם בנושא זה ניתנה החלטה שהועברה למומחה וכללה את המסד העובדתי הנדרש, והמומחה נדרש לענות על השאלות בהינתן המסד העובדתי. המומחה כאמור השיב כנדרש, תוך שהמסד העבודתי הרלוונטי עמד לנגד עיניו, ומשכך יש לדחות את טענת התובע בעניין זה כמו גם את בקשתו למנות מומחה אחר, מהטעמים המפורטים בהחלטתי מיום 26.12.23. 
20. חוות הדעת של המומחה (שדויקה באמצעות שאלות ותשובות ההבהרה) לרבות תשובות ההבהרה היו ברורות ומנומקות כדבעי וניכר שהן מבוססות כראוי. 

21. לחוות דעת המומחה שממנה ביה"ד יש משקל מיוחד ונכבד. לאור זאת אנו מאמצים את חוות דעת המומחה שמונה על ידי ולפיו מאחר שהתובע לא טופל כראוי בעת שלקה בתעוקת חזה בלתי יציבה, אוטם שריר הלב היה קורה גם אלמלא האירוע בעבודה, באותו עיתוי או סמוך לו. 

22. אין לקבל את עמדת התובע וטענותיו באשר לחוות דעת המומחה או את בקשתו למנות מומחה אחר. לא מצאתי כי נפלה טעות משפטית מהותית בחוות דעת המומחה, אשר יש בה כדי להצדיק אי קבלת חוות דעתו של המומחה. 
23. לאור האמור, איו מקום לקבל את התביעה.
סוף דבר 

24.  התביעה נדחית משקבע המומחה כי אירוע הלב היה מתרחש באותו מועד או סמוך לו, גם אלמלא האירוע בעבודה, כאמור בסעיף 83 סיפא לחוק הביטוח הלאומי.

25. בשים לב לכך שעסקינן בזכות מתחום הבטחון הסוציאלי אין צו להוצאות. 
	ניתן היום, ו' חשוון תשפ"ה, (07 נובמבר 2024), בהעדר הצדדים וישלח אליהם. 

